Ek het onlangs Rachelle du Bois se heerlike debuut-fantasieverhaal, Die Vita Faktor, wat deur Thompson Boekdrukkery uitgegee word, gelees en baie geniet. Die skryfster se verbeelding ken geen perke nie en sy gaan so gemaklik met die genre om dat mens sou dink sy is ‘n ou hand as dit by die skryf van fantasie kom. Dis ‘n voorreg om ‘n fantasieverhaal in Afrikaans te kan lees en ek hoop die skryfster kry die ondersteuning én erkenning wat sy verdien. Ek glo sy gaan ‘n hele klomp aanhangers werf. Ek is ook verheug om te verneem dat Die Vita Faktor die eerste boek in ‘n reeks is. Ek gaan beslis op die uitkyk wees vir die daaropvolgende boeke ook.
Dis ‘n lekker storie oor Marcus de Winter, die bekende en suksesvolle kunstenaar op die dorpie Duiwelspiek wat een oggend in die hospitaal wakker word na ‘n taxi hom omtrent op sy stoep raakgery het. Hy vind dat hy skielik anders is: hy raak onsigbaar en verskyn weer, hy kyk goed stukkend . . . Hy verstaan niks van wat gebeur het nie en hy wil niks daarvan weet nie. En die beeldskone vrou langs sy bed? Feia Custos vertel vir hom sy is sy buurvrou en die eienares van die koffiewinkel langs sy ateljee. Maar sy is anders en hy voel hy ken haar al het hy haar nog nooit voorheen gesien nie. Dis ‘n storie vol intrige en kinkels en onverwagte verskynsels. En natuurlik is daar die bose Timor van die Ryk van Falsum wat ten alle koste vir Marcus wil terugkry.